Jon Fosse
Jon Fosse (sündinud 29. septembril 1959) on norra proosa- ja näitekirjanik, Nobeli kirjanduspreemia laureaat (2023). Jon Fosse sündis Haugesundis (asub Rogalandi maakonnas) ning elab Bergenis. Tema debüütromaan "Raudt, svart" ("Punane, must") ilmus 1983. aastal. Esimene näidend "Og aldri skal vi skiljast" lavastati ja avaldati 1994. aastal. Jon Fosse on kirjutanud novelle, lühijutte, luulet, lasteraamatuid, esseesid ja näidendeid. Tema teoseid on tõlgitud enam kui 40 keelde. Teda peetakse üheks maailma suurepärasemaks tänapäevaseks dramaturgiks. [viide?] Jon Fosse nimetati 2007. aastal Prantsusmaa Ordre national du Mérite rüütliks. 2015. aastal pälvis ta teose "Andvake, Olavs draumar, Kveldsvævd" eest Põhjamaade Nõukogu kirjandusauhinna.